時升詠雪禁體物矣而彥序復爲之取韻尤嚴勉強攀和
作者：郭印
朝代：宋

paragraphs: 朔風吹空高岡裂，忍凍幽人心似鐵。
今朝雲色一天同，片片如簁墮濃雪。
影搖寒水照曈曨，聲瀉黄蘆聽騷屑。
澗谷凝時麕鹿死，園林壓處桑榆折。
乃知造物本均平，高下不論凹與凸。
登臨四顧浩漫漫，千村萬落青烟滅。
憶昔子卿使匈奴，不拜穹廬何勇決。
漠北酸寒十九年，鬢鬚脱盡形容薾。
故人今亦在窮荒，高風凜凜皆傳說。
鴻雁南來好繫書，應念邦家五情熱。